Sujų dinastija
Sujų dinastija (kin. 隋朝, pinyin: suí cháo, 581–618) – Kinijos dinastija, valdžiusi po Pietinių ir šiaurinių dinastijų laikotarpio. Ją pakeitė Tangų dinastija. Sui dinastijos sostinė buvo Čanganyje (dabartinis Sianis). Sujai gyvavo neilgai: ją nualino kariniai žygiai į Korėją, maištai, sukilimai, žudynės. Nepaisant to ji laikoma viena iš didžiųjų Kinijos dinastijų, nes užbaigė keturių šimtmečių susiskaldymo laikotarpį po Han dinastijos, suvienydama Pietų ir Šiaurės Kiniją. Sui dinastija ypač prisimenama kaip pastačiusi Didįjį kanalą.